Botsing bring snelweg tot stilstandDie N3 snelweg is weer vir verkeer oopgemaak nadat twee vragmotors in Johannesburg gebots het. Die N3-snelweg in Gauteng tussen die Marlboro-afrit en Buccleuch-wisselaar moes Woensdag vir sowat twee ure lank vir verkeer gesluit word ná ŉ ongeluk tussen twee vragmotors. “Twee vragmotors het teen mekaar gebots en al drie bane van die snelweg versper,” het hoofsupt. Wayne Minnaar, die woordvoerder van die Johannesburgse metropolisie gesê. Verkeer is van die Marlboro-afrit na die M1 herlei. Die pad is intussen weer vir verkeer oopgemaak, maar die botsing het erge vertragings in die omgewing veroorsaak. ŉ Passasier in een van die vragmotors is beseer en na ŉ nabygeleë hospitaal geneem vir behandeling. – SAPA